	[image: Slika]
	
	

		[image: Ombudsman%20Logo%20Final[3]]



	     РЕПУБЛИКА СРБИЈА
ЗАШТИТНИК ГРАЂАНА
3118 – 1687 / 23
Б е о г р а д
	
	

	дел.бр. 13511    датум: 3.6.2024. 
	
	



		 5
_______________________________________________________________________________________
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] након спроведеног испитног поступка контроле законитости и правилности рада Општине Косјерић, покренутог по притужби АА, Заштитник грађана је сачинио следећи [1:  „Сл. гласник РС“, бр. 98/06 и 115/21;]  [2:  „Сл. гласник РС“, бр. 105/2021] 


ИЗВЕШТАЈ О СЛУЧАЈУ 
СА ПРЕПОРУКАМА

[bookmark: _GoBack]Заштитник грађана је 2. октобра 2023. године примио притужбу АА, којом се изражава незадовољство поступањем, односно непоступањем Општине Косјерић у погледу организације службе за збрињавање напуштених животиња на својој територији.
Наиме, притужбом се наводи да Општина Косјерић на својој територији не поседује прихватилиште за напуштене животиње, већ да је збрињавање напуштених паса, супротно закону, поверила предузетничкој радњи ББ, која своје прихватилиште има на територији општине Врњачка Бања. Притужилац истиче да су наведеним поступањем повређени Устав и закони Републике Србије, а нарочито Закон о ветеринарству и Закон о добробити животиња који прописују обавезе јединице локалне самоуправе у погледу организовања зоохигијенске службе на својој територији и обезбеђивања прихватилишта. У прилогу притужбе је достављена Одлука председника општине Косјерић о додели уговора о набавци услуга хуманог хватања и збрињавања напуштених паса број 404-32/2023 од 28. марта 2023. године, без упутства о правном средству.
Заштитник грађана је у претходном периоду, а на основу великог броја притужби грађана којима се указивало на повреде ових обавеза од стране више јединица локалне самоуправе, сачинио Посебан извештај број 13-26-1598/16,  дел. број 7920 од 14. марта 2019. године којим су изнети проблеми у примени одредаба Закона о ветеринарству и Закона о добробити животиња, те су дате и препоруке како свим јединицама локалне самоуправе, тако и Управи за ветерину и Министарству пољопривреде, шумарства и водопривреде у циљу доследног испуњавања свих законских обавеза предвиђених наведеним прописима. У датом извештају посебно је наглашена проблематика ангажовања правних лица за обављање комуналне делатности зоохигијене чије седиште није на територији јединице локалне самоуправе, а имајући у виду неопходне услове који су предвиђени Уредбом о начину и условима за обављање комуналних делатности. Предметни Посебни извештај је послат свим јединицама локалне самоуправе, а објављен је и на интернет страници Заштитника грађана.[footnoteRef:3] [3:  https://ombudsman.rs/index.php/izvestaji/posebnii-izvestaji/6069-p-s-b-n-izv-sh-zg-pr-bl-i-u-pri-ni-dr-dbi-z-n-v-rin-rs-vu-i-z-n-d-br-bi-i-ziv-inj-s-r-nju-n-push-ni-i-izgublj-ni-ziv-inj
] 

Поступајући по притужби, Заштитник грађана је закључком дел. бр. 26525 од 13. октобра 2023. године покренуо испитни поступак оцене законитости и правилности рада Општине Косјерић и затражио изјашњење о основаности навода из притужбе. Истовремено, Заштитник грађана се обратио и Управи за ветерину Министарства пољопривреде, шумарства и водопривреде.

Општинска управа општине Косјерић је актом број 070-2/2023 од 15. новембра 2023. године известила Заштитника грађана, између осталог, да је Општина Косјерић, у недостатку финансијских могућности, обављање хуманог хватања и збрињавања напуштених животиња поверила ББ из ВВ са регистрованим прихватилиштем за напуштене животиње у Новом Селу, општина Врњачка Бања. Истакнуто је да је рад овог субјекта био предмет надзора Сектора за инспекцијски надзор Министарства грађевинарства, саобраћаја и инфраструктуре којом приликом нису утврђене неправилности, те да Општина Косјерић самим тим није повредила одредбе Закона о добробити животиња и Закона о ветеринарству.

Управа за ветерину Министарства пољопривреде, шумарства и водопривреде је актом број 323-07-12218/2023-05 од 13. новембра 2023. године известила Заштитника грађана да организација службе за збрињавање напуштених животиња није у надлежности Управе за ветерину. Истовремено су цитиране релевантне одредбе Закона о комуналним делатностима у вези са делатности зоохигијене, као и Уредбе о начину и условима за отпочињање обављања комуналних делатности којом се прописују, односно уређују минимални услови које морају да испуне вршиоци комуналних делатности за отпочињање обављања комуналне делатности зоохигијене.
С тим у вези, посебно је наведено да подносилац захтева за проверу испуњености услова за отпочињање обављања комуналне делатности зоохигијене на територији јединице локалне самоуправе, мора да обезбеди прихватилиште за напуштене животиње које се налази на тој територији јединице локалне самоуправе или на територији суседних јединица локалних самоуправа за заједничке потребе или уговор о збрињавању ухваћених, напуштених и изгубљених животиња са прихватилиштем за напуштене животиње које се налази на тој територији јединице локалне самоуправе или на територији суседних јединица локалних самоуправа за заједничке потребе. Надаље су истакнуте надлежности ветеринарске инспекције у погледу проверавања поступања са животињама, објеката у којима се држе, обучености кадра и вођења евиденције.
Након примљених изјашњења органа, Заштитника грађана се актом превентивног деловања  и сарадње дел. број 32486 од 14. децембра 2023. године обратио и Сектору за инспекцијски надзор Министарства грађевинарства, саобраћаја и инфраструктуре ради достављања изјшњења о евентуалном спровођењу инспекцијског надзора у циљу утврђивања да ли се комунална делатност зоохигијене обавља у складу са законом.
Министарство грађевинарства, саобраћаја и инфраструктуре је актом број 000491462 2023  14810 010 006 041 001 од 10. јануара 2024. године известило Заштитника грађана о одредбама релевантних прописа, као и да ће Министарство, преко републичких комуналних инспектора, у јануару месецу 2024. године извршити надзор да ли вршилац комуналне делатности делатност зоохигијене, испуњава све прописане услове за обављање исте, у општини Косјерић.
У међувремену, притужилац је дописом од 10. јануара 2024. године известио Заштитника грађана да је уговор закључен са предузетничком радњом ББ за 2023. годину истекао 31. децембра 2023. године, као и да постоји оправдана бојазан да ће општина Косјерић поново спровести поступак набавке и поменуте услуге поново доделити наведеној предузетничкој радњи.
Након захтева Заштитника грађана за достављањем додатног изјашњења, Министарство грађевинарства, саобраћаја и инфраструктуре је актом број 000491462 2023 14810 010 006 041 001 од 22. априла 2024. године Заштитнику грађана доставило изјашњење Одсека републичке комуналне инспекције број: службено од 17. априла 2024. године. Приложеним изјашњењем Заштитник грађана је обавештен да је републички комунални инспектор извршио ванредни инспекцијски надзор у општини Косјерић и Записником број 001060554 2024 14810 009 007 042 002 од 3. априла 2024. године утврдио да општина Косјерић није обезбедила вршиоца комуналне делатности Делатност зоохигијене у складу са одредбама Закона о комуналним делатностима и одредбама Уредбе о начину и условима за отпочињање обављања комуналних делатности. С обзиром на утврђено чињенично стање, наведено је да је општини Косјерић записнички наложено да комуналну делатност обавља у складу са наведеним прописима тако што ће основати јавно комунално предузеће или поверити обављање комуналне делатности, или обезбедити заједничко обављање комуналне делатности, при чему је дат рок од шест месеци од дана пријема записника, за поступање.

* * *
Према члану 3. став 1. и 2. Закона о добробити животиња[footnoteRef:4] државни органи, научноистраживачке организације, установе у области образовања, ветерине, пољопривреде, здравства, информисања, културе, као и друге установе и организације и правна и физичка лица, односно предузетници, који обављају делатности, односно послове у вези са животињама, дужни су да обезбеђују, усмеравају и подстичу јачање свести о значају добробити животиња. Ова лица, органи јединица локалне самоуправе, као и грађани и удружења дужни су да брину о животу и заштити здравља и добробити животиња и међусобно сарађују, координирају и усклађују доношење и спровођење одлука у области добробити животиња. [4:  "Сл. гласник РС", бр. 41/2009.] 

Чланом 66. став 1. и 2. овог закона је прописано да је орган јединице локалне самоуправе дужан да обезбеди прихватилиште ако на својој територији има напуштених животиња, као и да је орган јединице локалне самоуправе дужан да обезбеди прикупљање, превоз и збрињавање напуштених и изгубљених животиња, као и да им пружи помоћ, бригу и смештај у прихватилиште у складу са овим законом. 
Чланом 46. Закона о ветеринарству[footnoteRef:5] је предвиђено да је локална самоуправа дужна да на својој територији организује зоохигијенску службу која обавља послове: хватања и збрињавања напуштених животиња у прихватилишта за животиње; нешкодљивог уклањања лешева животиња са јавних површина и објеката за узгој, држање, дресуру, излагање, одржавање такмичења или промет животиња; транспорта или организовања транспорта лешева животиња са јавних површина и објеката до објекта за сакупљање, прераду или уништавање отпада животињског порекла на начин који не представља ризик по друге животиње, људе или животну средину.  [5:  "Сл. гласник РС", бр. 91/2005, 30/2010, 93/2012 и 17/2019 - др. закон.] 

Сходно одредбама Закона о комуналним делатностима[footnoteRef:6], делатност зоохигијене обухвата послове: хватања, превоза, збрињавања, смештаја напуштених и изгубљених животиња у прихватилиште; контроле и смањења популације изгубљених и напуштених паса и мачака; нешкодљивог уклањања и транспорта лешева животиња са јавних површина и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла на начин који не представља ризик по друге животиње, људе или животну средину; спровођења мера за смањење популације глодара, инсеката и штетних микроорганизама мерама дезинфекције, дезинсекције и дератизације на јавним површинама. Јединица локалне самоуправе, у складу са овим законом, обезбеђује организационе, материјалне и друге услове за изградњу, одржавање и функционисање комуналних објеката и за техничко и технолошко јединство система и уређује и обезбеђује обављање комуналних делатности и њихов развој.  [6:  "Сл. гласник РС", бр. 88/2011, 104/2016 и 95/2018.] 

Надзор над извршавањем одредаба овог закона и републичких прописа донетих на основу овог закона врши министарство надлежно за комуналне делатности, преко републичких комуналних инспектора, у оквиру делокруга утврђеног законом. У вршењу инспекцијског надзора, републички комунални инспектор је овлашћен да, између осталог, наложи решењем да се комунална делатност обавља у складу са законом и републичким прописом донетим на основу овог закона и наложи решењем рок у коме је јединица локалне самоуправе у обавези да обезбеди одговарајуће обављање комуналне делатности уколико се на подручју јединице локалне самоуправе комунална делатност не обавља у складу са законом и републичким прописом донетим на основу овог закона.
Уредбом о начину и условима за отпочињање обављања комуналних делатности[footnoteRef:7] је прописано да подносилац захтева за проверу испуњености услова за отпочињање обављања комуналне делатности зоохигијене на територији јединице локалне самоуправе, уз захтев доставља и доказ о власништву прихватилишта за напуштене животиње које се налази на тој територији јединице локалне самоуправе или на територији суседних јединица локалних самоуправа за заједничке потребе или уговор о збрињавању ухваћених, напуштених и изгубљених животиња са прихватилиштем за напуштене животиње које се налази на тој територији јединице локалне самоуправе или на територији суседних јединица локалних самоуправа за заједничке потребе. [7:  "Сл. гласник РС", бр. 13/2018, 66/2018 и 51/2019.
] 


* * *
Сагледавајући наведене прописе и податке до којих се дошло током спроведеног поступка контроле правилности и законитости рада Општине Косјерић, Заштитник грађана закључује да је Општина Косјерић начинила пропуст у раду тиме што није испунила своје обавезе из наведених прописа да на својој територији обезбеди зоохигијенску службу и прихватилиште за напуштене животиње у складу са релевантним прописима.
Наиме, из приложених изјашњења произилази да је Општина Косјерић у тренутку подношења притужбе комуналну делатност зоохигијене поверила привредном друштву са регистрованим прихватилиштем за животиње које не припада територији општине Косјерић, нити суседној општини, већ је знатно удаљено. Заштитник грађана је узео у обзир наводе из одговора општине Косјерић да ова општина није имала финансијских могућности да на својој територији изгради прихватилиште, због чега је првобитно и био закључен уговор са привредним друштвом ББ. Међутим, Заштитник грађана још једном подсећа да су у питању обавезе јединица локалне самоуправе које су предвиђене законима који важе већ дужи временски период (Закон о ветеринарству је ступио на снагу током 2005. године, а Закон о добробити животиња током 2009. године), те да недостатак финансијских средстава не може више представљати разлог неиспуњавања истих.
Наводи општине Косјерић да наведено привредно друштво испуњава услове за обављање комуналне делатности зоохигијена, као и да исто има регистровано прихватилиште у Новом Селу, општина Врњачка Бања, се не могу оспорити. Међутим, из приложених записника Одељења републичке комуналне инспекције из 2018. и 2022. године произилази да је надлежна инспекција том приликом утврђивала само општу испуњеност услова за обављање комуналне делатности у погледу стручне оспособљености и техничких капацитета, али не и испуњеност датих услова за обављање комуналне делатности зоохигијене на територији одређене јединице локалне самоуправе, односно у овом случају општине Косјерић. 
Како следи да је у међувремену истекао уговор о поверавању делатности зоохигијене овом привредном друштву, Заштитник грађана оцењује да у тренутку инспекцијског надзора од стране републичке комуналне инспекције ова делатност није ни била организована на територији општине Косјерић, услед чега је општина Косјерић сада у обавези да обезбеди обављање делатности зоохигијене на један од три начина који су предвиђени Законом о комуналним делатностима, а сходно записнику инспекцијског органа.
Заштитник грађана овим путем подсећа, а како је већ истакнуто у Посебном извештају Заштитника грађана[footnoteRef:8], да Закон о ветеринарству захтева од јединица локалне самоуправе да организују зоохигијенску службу на својој територији, тако да се ангажовање правних лица чије се прихватилиште налази на великој удаљености од територије општине на којој се има обављати ова делатност не може сматрати поступањем усклађеним са законским прописима, а сходно наведеним одредбама Уредбе о начину и условима за отпочињање обављање комуналних делатности. [8:  https://ombudsman.rs/index.php/izvestaji/posebnii-izvestaji/6069-p-s-b-n-izv-sh-zg-pr-bl-i-u-pri-ni-dr-dbi-z-n-v-rin-rs-vu-i-z-n-d-br-bi-i-ziv-inj-s-r-nju-n-push-ni-i-izgublj-ni-ziv-inj
] 

Заштитник грађана оцењује да је испуњавање поменутих обавеза неопходан услов за остваривање основних циљева због којих их је законодавац и предвидео и прописао – збрињавања и обезбеђивања смештаја за напуштене и изгубљене животиње на читавој територији Републике Србије, како ради њихове добробити, тако и да би тиме било предупређено евентуално угрожавање безбедности и здравља грађана.  
На основу напред наведеног, те имајући у виду да је утврдио пропусте у раду Општине Косјерић на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће препоруке:

Потребно је да Општина Косјерић предузме све неопходне мере како би на својој територији организовала зоохигијенску службу и обезбедила прихватилиште за напуштене животиње, у свему у складу са условима предвиђеним позитивноправним прописима.

Општина Косјерић обавестиће Заштитника грађана, у року од 90 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.
Уколико Општина Косјерић у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић

